SL Uradni list Evropske unije L 61/15

UREDBA KOMISIJE (ES) št. 206/2007

z dne 27. februarja 2007

o spremembi Uredbe (ES) št. 2247/2003 o določitvi podrobnih pravil za uporabo v sektorju govejega in telečjega mesa Uredbe Sveta (ES) št. 2286/2002 o ureditvi, ki se uporablja za kmetijske proizvode in blago, pridobljeno s predelavo kmetijskih proizvodov s poreklom iz afriških, karibskih in pacifiških držav (držav AKP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2286/2002 z dne 10. decembra 2002 o ureditvi, ki se uporablja za kmetijske proizvode in blago, pridobljeno s predelavo kmetijskih proizvodov s poreklom iz afriških, karibskih in pacifiških držav (države AKP), ter o razveljavitvi Uredbe (ES) št. 1706/98 (1) in zlasti člena 5 Uredbe,

ob upoštevanju naslednjega:

(1) Uredba Komisije (ES) št. 2247/2003 (2) odpira na večletni podlagi za obdobja od 1. januarja do 31. decembra kvote za uvoz nekaterih proizvodov v sektorju govejega in telečjega mesa s poreklom iz držav AKP. Proizvodi, ki izpolnjujejo pogoje za uvoz na podlagi te kvote, so navedeni v Prilogi I k navedeni uredbi.

(2) Člen 6(1) Uredbe Komisije (ES) št. 1301/2006 z dne 31. avgusta 2006 o določitvi skupnih pravil za upravljanje uvoznih tarifnih kvot za kmetijske proizvode, ki se upravljajo s sistemom uvoznih dovoljenj (3), določa, da vlagatelji zahtevkov za izdajo uvoznega dovoljenja ne vložijo več kot enega zahtevka za isto zaporedno številko kvote za obdobje ali podobdobje uvozne tarifne kvote. Poleg tega člen 5(1) Uredbe Komisije (ES) št. 1445/95 z dne 26. junija 1995 o pravilih za uporabo uvoznih in izvoznih dovoljenj za goveje in telečje meso ter o razveljavitvi Uredbe (EGS) št. 2377/80 (4) določa, da je treba zahtevke za izdajo dovoljenja brez poseganja v podrobnejše določbe vložiti za proizvode po podštevilki enotne kombinirane nomenklature ali eni od skupin podštevilk enotne kombinirane nomenklature (KN) iz Priloge I k navedeni uredbi. Glede na razpon proizvodov, ki se jih lahko uvozi na podlagi Uredbe (ES) št. 2247/2003, morajo biti vlagatelji upravičeni do tega, da razdelijo svoj enoten zahtevek za isto zaporedno številko kvote po oznaki KN ali skupini oznak KN.

(3) Zaradi statističnih namenov je treba v dovoljenjih, izdanih na podlagi Uredbe (ES) št. 2247/2003, zadevne količine podrobno navesti po oznaki KN ali skupini oznak KN.

(4) Uredbo (ES) št. 2247/2003 je zato treba ustrezno spremeniti.

(5) Ukrepi, predvideni s to uredbo, so v skladu z mnenjem Upravljalnega odbora za govedino in teletino –

SPREJELA NASLEDNJO UREDBO:

Člen 1

Uredba (ES) št. 2247/2003 se spremeni:

1. Členu 4(2) se doda naslednji pododstavek: „Ne glede na člen 5(1) Uredbe (ES) št. 1445/95 lahko zahtevki za isto zaporedno številko kvot obsegajo enega ali več proizvodov, ki jih zajemajo oznake KN ali skupine oznak KN iz Priloge I k navedeni uredbi. Če zahtevki obsegajo več oznak KN, se podrobno navede zadevna količina, za katero je vložen zahtevek po oznaki KN ali skupini oznak KN. V vseh primerih se vse oznake KN navedejo v polje 16 in njihova poimenovanja v polje 15 zahtevka in dovoljenja.“

2. Členu 5(2) se doda naslednji pododstavek: „V vsakem dovoljenju se podrobno navede zadevno količino po oznaki KN ali skupini oznak KN.“

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. februarja 2007 Za Komisijo Mariann FISCHER BOEL Članica Komisije

(1) UL L 348, 21.12.2002, str. 5.

(2) UL L 333, 20.12.2003, str. 37. Uredba, kakor je bila nazadnje spremenjena z Uredbo (ES) št. 1965/2006 (UL L 408, 30.12.2006, str. 27), Popravljena različica v UL L 47, 16.2.2007, str. 21.

(3) UL L 238, 1.9.2006, str. 13.

(4) UL L 143, 27.6.1995, str. 35. Uredba, kakor je bila nazadnje spremenjena z Uredbo (ES) št. 1965/2006.